b'\n_START_ARTICLE_\nFrancis Beaufort\n_START_SECTION_\nBiografija\n_START_PARAGRAPH_\nGim\xc4\x97 1774 metais Airijoje, dvasininko \xc5\xa1eimoje. Jo t\xc4\x97vas, Danielius Augustas Bofortas, dom\xc4\x97josi geografija ir topografija ir 1792 m. i\xc5\xa1leido vien\xc4\x85 pirm\xc5\xb3j\xc5\xb3 Airijos \xc5\xbeem\xc4\x97lapi\xc5\xb3. J\xc5\xabrininko karjer\xc4\x85 F. Bofortas prad\xc4\x97jo 13 met\xc5\xb3 ir jau po dvej\xc5\xb3 met\xc5\xb3 dalyvavo ekspedicijoje \xc4\xaf Indij\xc4\x85. 1796 metais jam buvo suteiktas leitenanto laipsnis, o 1805 metais buvo paskirtas laivo kapitonu. Vis\xc4\x85 savo laisvalaik\xc4\xaf skyr\xc4\x97 or\xc5\xb3 steb\xc4\x97jimui, dom\xc4\x97josi kartografija. Remdamasis savo steb\xc4\x97jimais 1806 metais suk\xc5\xabr\xc4\x97 13 bal\xc5\xb3 skal\xc4\x99 (nuo 0 iki 12), kurios pagalba, pagal vandens pavir\xc5\xa1iaus b\xc5\xabsen\xc4\x85 ir v\xc4\x97jo poveik\xc4\xaf buriniam laivui, buvo galima nustatyti v\xc4\x97jo stiprum\xc4\x85. 1811\xe2\x80\x931812 metais dalyvavo ekspedicijoje, tyrin\xc4\x97jusioje pietin\xc4\x99 Ma\xc5\xbeosios Azijos pusiasalio dal\xc4\xaf, kur buvo sunkiai su\xc5\xbeeistas. Tod\xc4\x97l buvo priverstas palikti tarnyb\xc4\x85 j\xc5\xabroje ir paskirtas hidrografu Brit\xc5\xb3 admiralitete. Pirm\xc4\x85 kart\xc4\x85 jo sukurta v\xc4\x97jo stiprumo skal\xc4\x97 prakti\xc5\xa1kai buvo pritaikyta 1831 m. Nuo 1838 m. ja prad\xc4\x97jo naudotis brit\xc5\xb3, o v\xc4\x97liau ir viso pasaulio j\xc5\xabreiviai. 1846 m. F. Bofortui buvo suteiktas kontradmirolo laipsnis._NEWLINE_Tarnyb\xc4\x85 jis paliko sulauk\xc4\x99s 81 met\xc5\xb3. Seras Frensis Bofortas mir\xc4\x97 1857 m. Jo garbei pavadinta j\xc5\xabra Arkties vandenyne prie Aliaskos valstijos krant\xc5\xb3, salos Arkties vandenyne, e\xc5\xbeeras JAV ir s\xc4\x85siauris \xc5\xa1iaurin\xc4\x97je Atlanto vandenyno dalyje. 1874 m. Pirmojoje Tarptautin\xc4\x97je j\xc5\xabr\xc5\xb3 meteorologijos konferencijoje buvo nutarta, kad tuo atveju, kai n\xc4\x97ra galimybi\xc5\xb3 pasinaudoti prietaisais, v\xc4\x97jo stiprumas turi b\xc5\xabti vertinamas pagal Boforto skal\xc4\x99. V\xc4\x97liau ji kelet\xc4\x85 kart\xc5\xb3 buvo tikslinama, kei\xc4\x8diama. Dabartin\xc4\x97 Boforto skal\xc4\x97 1927 m. patvirtinta Pasaulin\xc4\x97s meteorologijos organizacijos ir patikslinta 1939 m.'